Kuffa, Štefan, poslanec NR SR (2014-12-11):
Pán predseda, ja neviem, že či budem posledný v rozprave. V rozprave áno, ale neviem, či sa neprihlásia ešte ďalší diskutujúci. Ale ten Jožo Mikloško to pekne tuná povedal, to talianske príslovie, že jedna žena veľa a dve je, teda jedna žena je málo a dve je mnoho. No neviem si celkom predstaviť, že toho Jozefa, že by dnes, v dnešnej dobe po päťdesiatich rokoch dusili dve manželky. Hej? Dve ženy. Ale ja budem hlasovať proti tomuto návrhu zákona. Paradoxom je, tuná na tejto schôdzi sa také dva zákony ako stretli, jeden sú predmanželské zmluvy a druhé, zjednoduším to takto, akoby boli pomanželské zmluvy. Hej? A jedno aj druhé u notára ako spisovať. Manželstvo je veľmi vážnou inštitúciou, aby sme to brali len tak na ľahkú váhu a tak, ako to bolo spomenuté, že to manželstvo rovná sa rodina, aj to bezdetné manželstvo, ktoré tuná uvádzate v tej dôvodovej správe, nie je menej hodnotné ako to manželstvo, ktoré deti má. Prečo to tak podceňujeme? A rovnako nie sú menej hodnotné deti po osemnástom roku veku ako tie, ktoré sú pred ním. Veď rovnako aj to dieťa, ty ešte nemáš, Juraj, osemnásťročného ani syna, ani dcéru, ale raz ich budeš mať. A možno, keď budeš prechádzať takým krízovým obdobím a myslíš, že tvoj syn alebo dcéra sa bude tešiť z toho, že otec sa rozvádza? Určite nie. A potom ďalšia vec je tuná taká, ktorá mi naozaj trocha vadí. My na základe svojej osobnej zlej, negatívnej životnej skúsenosti máme tendenciu prenášať tuná tie svoje vlastné veci a neni to prvýkrát tuná v tejto Národnej rade. A prenášame ich do legislatívy, do zákonodarstva. To, že niekomu zlyhalo to manželstvo, tak ja sa z toho neposmievam, veď stať sa to môže hocikomu a hocikde. Lebo však v podstate tá rozvodovosť je tu aj vysoká, ale ty na základe tej negatívnej skúsenosti, ktorú máš, nemôžeš zovšeobecňovať, že je to proste, všade je to tak. Neni to tak. Manželstvo je veľmi vážnou inštitúciou, aj tou najťažšou rehoľou, ktorá je tuná. A to, že sú tie manželské krízy, to bolo tu spomenuté, tak to je neraz, nie dva razy. Aj opakovane ako prichádzajú. A v tom afekte, naozaj tí manželia, keď sú rozvadení, no a teraz, že by dobehli k notárovi a spísali o tom zápisnicu, že jednoducho sa rozvádzajú. Veľa, veľa naozaj tých manželstiev aj bolo rozvadených, aj boli na pokraji toho rozpadu a rozvodovosti a cez to všetko vytrvali. A dovolím si povedať, že vytrvali mnohí, mnohí vytrvali do smrti. Do smrti vytrvali, teda vydržali aj päťdesiat, aj viac rokov. Tak ako kolega to tuná spomenul. Myslím si, že ak by sme prijali túto novelu tohto zákona, tak by bola veľmi, veľmi vážne oslabená inštitúcia manželstva. Ono je to takto. Áno, ani v manželstve ťa nikto nasilu neudrží, lebo pre manželstvo vždy sú potrební dvaja ľudia, dvaja ľudia a ak jeden sa rozhodne, že sa rozvedie, tak je už veľmi ťažké udržať aj tú druhú stranu. Na silu určite neudržíš nikoho, ale nemôžeme my zjednodušovať to takou formou, že dobehneš k notárovi a spíšeš o tom zápisnicu. Tak ako si to, pán kolega, predkladal tuná, myslím si, že si to hovoril, v Belgicku ale že to majú tak, že dokonca ukončenie manželstva je slávnostným vyhlásením, slávnostným vyhlásením o ukončení manželstva. Neviem si to dostatočne predstaviť, že čo to sa za tým skrýva. Aké slávnostné vyhlásenie? Veľakrát sú to manželia, ktorí keď sa aj rozvádzajú, aj na tých súdoch, keď to je, sú rozvadení, rozbité to manželstvo, rozvadení, rozškriepení sú. A neviem si to ani predstaviť, že by boli účastníkmi nejakého slávnostného vyhlásenia o ich vzťahu. To mi jednoducho nesedí a považujem to za čosi, čo je bludné. Na záver poviem len krátku takú vec. Ja som tiež otcom rodiny a manželom vyše tridsať rokov a Jozef tuná spomínal, že je viac ako päťdesiat rokov a nech sa páči, môžeš sa vyjadriť, ale mnohé aj kratšie manželstvá, ktoré sú, prechádzajú životnou skúškou a tzv. tou krízou. Ale kríza je na to a je to výzva aj pre teba, aj pre manžela, aj pre manželku, aby si ju dokázal prekonať. Keď pre nič iné už, tak hlavne aj kvôli deťom. A nie preto, že má ešte 17,5 roka, ale aj tie, ktoré majú možno 20 a 25 rokov. Nech sa ti manželstvo nerozpadne, o každé manželstvo je hodné zabojovať a keď už pre nič iné, tak aj kvôli tej veci, aby tvoje vlastné deti ťa raz nenasledovali v tom zlom príklade. Nepoznám nejak extra takých ľudí, ktorí keď prežívali ten stres z toho rozvodu, že by sa z toho tešili, určite nie. A to sú aj tie rodiny a tie manželstvá, v ktorých sa neraz aj ťažko žije. Manželstvo je síce ťažkou rehoľou, ale nič lepšie sme zatiaľ nezažili, ani nič lepšie nepoznáme. Ja proti tomuto návrhu zákona budem hlasovať, keď príde ešte päťkrát za toto volebné obdobie, tak toľkokrát budem hlasovať proti. Ďakujem za pozornosť.